Roland Tasho

Roland Tasho është fotoreporter shqiptar i njohur për fotografitë e tij në protestat e dhjetorit të viteve '90 dhe një sërë albumesh që kanë në qendër komunitetet shqiptare jashtë Shqipërisë.

 Jeta dhe vepra 

Roland Tasho e filloi karrierën e tij si fotograf në vitin 1982 në laboratorin e ndërmarrjes komunale ku punoi për pesë vjet. Në periudhën 1987-1992 ai ishte fotoreporter i revistës Ylli. Ishte gjatë kësaj kohe kur ai realizoi disa nga fotografitë më të njohura për periudhën në lidhje me protestat e dhjetorit në Shqipëri. Në vitet 1993-1996 ishte fotoreporter në gazetën Aleanca, një vit më vonë (1997-1998) në gazetën Shekulli dhe që nga viti 1999 ushtron aktivitetin e tij si fotograf i pavarur.

Duke nisur nga viti 2001, Roland Tasho është botues i 14 albumeve fotografike, shumica e të cilëve kanë dokumentuar jetën e shqiptarëve që jetojnë jashtë atdheut të tyre. L’Altra Albania (2002), Urë ndërtuesit – Bridge Builders (2008), I speak Albanian (2010), Les Albanais de France (2011),, Shqiptarë në Greqi (2012), Shqiptarë në Çeki (2018) dhe Shqiptarë në Hungari (2019) paraqesin portrete shqiptarësh që u përkasin jetës së zakonshme e figura të shquara respektivisht në Itali, Zvicër, SHBA, Francë, Greqi, Çeki e Hungari. Veprat e tjera përfshijnë Qëndresa në sytë e Kosovës, Kosovar Fortitude (2001), Marubi (2003), Një Kalvados me Robert Shvarc (2007), Nënë Tereza me shqiptarë (2012), Një karrige për shkrimtarët (2013), Album Fotografik Përmeti (2020) dhe KADARE dhe Gjirokastër (2021).

 Arritjet artistike 

Roland Tasho ka një numër të madh ekspozitash të hapura brenda dhe jashtë vendit. Ai mori medaljen "Naim Frashëri" në vitin 1988 dhe katër vjet më vonë fitoi çmimin e parë në Konkursin e Fotografisë Artistike "Click Sagra" në Ankona. Në vitin 1996 u shpall "Fotografi i vitit" nga Drejtoria e Rinisë në Ministrinë e Kulturës dhe fitoi çmimin e tretë në Konkursin Ndërkombëtar "Marubi". Në vitin 2000 fitoi çmimin e parë "Soros" në fotografi dhe në vitin 2016 u vlerësua me një medalje mirënjohjeje nga presidenti hungarez Ader Janos.

 Referime 

 Shiko edhe 

 Fadil Berisha
 Ornela Vorpsi

Kategoria:Biografi shqiptare
Kategoria:Fotografë shqiptarë
Kategoria:Njerëz që jetojnë